b"\n_START_ARTICLE_\nJuan Francisco Fresno Larra\xc3\xadn\n_START_SECTION_\nBiografia\n_START_PARAGRAPH_\nFill de Luis Alfredo Fresno Ingunza i d'Elena Larra\xc3\xadn Hurtado, estudi\xc3\xa0 al Seminari Pontifici Major de Santiago i a la Pontif\xc3\xadcia Universitat Gregoriana de Roma, on es llicenci\xc3\xa0 en teologia, amb batxiller en dret can\xc3\xb2nic._NEWLINE_Particip\xc3\xa0 en les quatre sessions del Concili Vatic\xc3\xa0 II i a la II Confer\xc3\xa8ncia General de l'episcopat llatinoameric\xc3\xa0 de Medell\xc3\xadn (1968). Per delegaci\xc3\xb3 pontif\xc3\xadcia particip\xc3\xa0 en la III Confer\xc3\xa8ncia General de l'episcopat llatinoameric\xc3\xa0 de Puebla al 1979 i a la IV Confer\xc3\xa8ncia, celebrada a Santo Domingo al 1992._NEWLINE_Realitz\xc3\xa0 la visita ad limina per relaci\xc3\xb3 escrita el 1964, com a bisbe de Copiap\xc3\xb3, i personalment al 1974 i al 1979 com a arquebisbe metropolit\xc3\xa0 de La Serena i el 1984 i 1989 com a arquebisbe metropolit\xc3\xa0 de Santiago de Xile._NEWLINE_El 28 de juny de 1971 va ser nomenat arquebisbe metropolit\xc3\xa0 de La Serena pel Papa Pau VI, romanent en aquest c\xc3\xa0rrec fins al 1983, quan Joan Pau II el nomen\xc3\xa0 arquebisbe metropolit\xc3\xa0 de Santiago de Xile._NEWLINE_Ocup\xc3\xa0 diversos c\xc3\xa0rrecs a la Confer\xc3\xa8ncia Episcopal de Xile, arribant a presidir-la el 1975. Tamb\xc3\xa9 ocup\xc3\xa0 diversos c\xc3\xa0rrecs al CELAM i va ser visitador del Seminari Pius Llat\xc3\xad de Roma._NEWLINE_El 1983 va ser nomenat membre de la Congregaci\xc3\xb3 per a l'Educaci\xc3\xb3 Cat\xc3\xb2lica._NEWLINE_Juan Francisco Fresno Larra\xc3\xadn realitz\xc3\xa0 un paper destacat durant un moment cr\xc3\xadtic com va ser la dictadura d'Augusto Pinochet. S'esfor\xc3\xa7\xc3\xa0 per enfortir la reconciliaci\xc3\xb3 nacional entre els xilens. Fresno reun\xc3\xad pol\xc3\xadtics de diverses tend\xc3\xa8ncies per buscar una sortida democr\xc3\xa0tica al pa\xc3\xads, firmant-se l'Acord Nacional. Per un altre costat, promogu\xc3\xa9 els acords de pau amb l'Argentina de 1984, quan ambd\xc3\xb3s pa\xc3\xafsos van estar a punt d'anar a la guerra._NEWLINE_El 1987 el Papa Joan Pau II visit\xc3\xa0 Xile, corresponent-li al cardenal Fresno la concretaci\xc3\xb3 i l'organitzaci\xc3\xb3 de la visita. El mateix Pont\xc3\xadfex proclam\xc3\xa0 beata al Parc O'Higgins la religiosa carmelita descal\xc3\xa7a sor Teresa de los Andes._NEWLINE_Durant els seus anys com a arquebisbe em\xc3\xa8rit de Santiago es dedic\xc3\xa0 a nombroses tasques al bisbat de Melipilla. Posteriorment, ocup\xc3\xa0 el c\xc3\xa0rrec de President de C\xc3\xa0ritas-Xile entre 1991 i 2000._NEWLINE_Els seus darrers anys els va viure juntament a la comunitat cristiana a la capella de la Sagrada Fam\xc3\xadlia, a Lo Barnechea, on es trobava en el moment de morir. Va traspassar el 14 d'octubre de 2004, a causa d'una insufici\xc3\xa8ncia renal. Va rebre alts honors d'estat durant el seu funeral._NEWLINE_Les seves restes mortals descansen a la cripta dels bisbes i arquebisbes de Santiago a la catedral."